6. ΝΟΜΟΣ ΒΝΗ΄ της 28/31 Απρ. 1892 Περί παροχής ειδικού πετρελαίου των φάρων και φανών και πετρελαίου προς καταστροφήν της ακρίδος επί τω τιμήματι αυτών. Άρθρ.1.-Επιτρέπεται εις τον υπουργόν των Οικονομικών να χορηγή εις το υπουργείον των Ναυτικών το δια τους φάρους και φανούς ειδικόν πετρέλαιον, εις ο τίμημα προμηθεύεται τούτο, προσθήκη όλων των εξόδων μέχρι της εν ταις κεντρικαίς αποθήκαις αποταμιεύσεως αυτού. Το τίμημα θέλει προσδιορίζει εκάστοτε ο υπουργός των Οικονομικών. Η δε πληρωμή θέλει γίνεσθαι δι’ ενταλμάτων του υπουργείου των Ναυτικών, συμψηφιζομένων υπό του κεντρικού ταμείου εις τα έσοδα του ταμείου των φάρων. Άρθρ.2.-Επιτρέπεται εις τον υπουργόν των Οικονομικών να χορηγή εις τους δήμους του Κράτους προς καταστροφήν της ακρίδος το εκ κατασχέσεως προερχόμενον και εν ταις κεντρικαίς αποθήκαις του δημοσίου ευρισκόμενον πετρέλαιον επί τιμήματι (δραχμών πέντε) κατά κιβώτιον οσάκις δε δεν εξαρκεί τούτο, επιτρέπεται εις τον αυτόν υπουργόν να προμηθεύηται πετρέλαιον ακαθάριστον και να χορηγή τούτο προς τον αυτόν σκοπόν. Εν η δε περιπτώσει στερείται των ανωτέρω, υφίσταται δε ανάγκη ταχείας χρήσεως πετρελαίου, επιτρέπεται εις τον υπουργόν να χορηγή και εκ του δια την κοινήν κατανάλωσιν προωρισμένου κεκαθαρμένου πετρελαίου. Το τε ακαθάριστον και κεκαθαρμένον πετρέλαιον παρέχεται επί τω τιμήματι, εις ο προμηθεύεται τούτο το δημόσιον προσθήκη όλων των εξόδων μέχρι της εν ταις κεντρικαίς αποθήκαις αποταμιεύσεως αυτού και των εξόδων της διαχειρίσεως. Εις τον αυτόν υπουργόν των Οικονομικών ανατίθεται ο προσδιορισμός και του ως ανωτέρω τιμήματος, όπερ είναι πληρωτέον υπό των αιτούντων δήμων εις το δημόσιον ταμείον προ της παραλαβής του πετρελαίου. Κατά την εις τους αντιπροσώπους των δήμων παράδοσιν το μεν ακαθάριστον πετρέλαιον ως ακατάλληλον προς φωτισμόν χορηγείται ως ευρίσκεται εν τω εμπορίω, το δε κεκαθαρμένον εκ κατασχέσεως ή εκ της κοινής καταναλώσεως πετρέλαιον θέλει κενούσθαι εν λέβητι και αναμιγνύεται μετά πίσσης κατ’ αναλογίαν δέκα τοις εκατόν, όπως καθίσταται άχρηστον προς φωτισμόν. Την ανάμιξιν ταύτην θέλει ενεργή ο διαχειριστής της κεντρικής αποθήκης μετά του τελώνου και του ειρηνοδίκου ή, τούτου κωλύομένου, μετά του οικονομικού εφόρου, συντασσομένου επί τούτω πρωτοκόλλου, ου αντίγραφον θέλει υποβάλλεσθαι εις το υπουργείον των Οικονομικών μετά του ταμιακού γραμματίου της πληρωμής του αντιτίμου του πετρελαίου. Το αντίτιμον της πίσσης και τα έξοδα της αναμίξεως καταβάλλονται υπό των αιτούντων το πετρέλαιον δήμων. 